IHL มั่นใจครึ่งปีหลังฟื้นตัวแกร่ง รับออเดอร์เบาะรถยนต์รุ่นใหม่เพิ่ม
IHL มั่นใจครึ่งปีหลังฟื้นตัวแกร่ง รับออเดอร์เบาะรถยนต์รุ่นใหม่เพิ่ม
IHL มั่นใจครึ่งปีหลังฟื้นตัวแกร่ง รับออเดอร์เบาะรถยนต์รุ่นใหม่เพิ่ม
15 ก.ค. 2563

นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ จำกัด (มหาชน) หรือ IHL เปิดเผยว่า แนวโน้มผลประกอบการในช่วงครึ่งปีหลังจะเติบโตกว่าในช่วงครึ่งปีแรก เนื่องจากการที่ค่ายรถยนต์รายใหญ่อย่าง บริษัทโตโยต้า มอเตอร์ ประเทศไทย  เปิดตัวรถยนต์รุ่นใหม่ Corolla Cross C-SUV ภายในงานมอเตอร์โชว์ 2020 ซึ่งจะจัดขึ้นช่วงกลางเดือนกรกฎาคมนี้
ทั้งนี้ IHL ในฐานะเป็นผู้ผลิตเบาะหนังรถยนต์ให้เป็นรายเดียวในประเทศไทยให้กับบริษัท โตโยต้า ฯ จึงน่าจะได้รับประโยชน์จากการผลิตเบาะหนังให้กับรถยนต์รุ่นใหม่ ขณะเดียวกัน ยังมีค่ายรถยนต์ชั้นนำของประเทศ เตรียมจัดแคมเปญ และโปรโมชั่นทางการตลาด เพื่อกระตุ้นยอดขายรถยนต์ภายหลังจากสถานการณ์การแพร่ระบาดของโรคไวรัสโควิด-19 คลี่คลายลง ทำให้มีออเดอร์ผลิตเบาะหนังเพิ่มขึ้น ช่วยสนับสนุนผลงานในครึ่งปีหลังสดใสกว่าครึ่งปีแรก
“บริษัทฯ คาดการณ์ว่า งานมอเตอร์โชว์ในปีนี้ น่าจะได้รับความสนใจจากผู้ที่ต้องการซื้อรถรุ่นใหม่ และคาดว่า ค่ายรถยนต์ต่าง ๆ ก็จะออกโปรโมชั่นที่ช่วยสนับสนุนการตัดสินใจในการซื้อให้กับลูกค้ามากขึ้น ทำให้บริษัทฯ ได้รับออเดอร์ ผลิตเบาะหนังรถยนต์เพิ่มตามไปด้วย และเป็นปัจจัยที่สำคัญช่วยผลักดันรายได้ในครึ่งปีหลังเติบโตกว่าครึ่งปีแรก” นายองอาจ กล่าว
ด้านนายวศิน ดำรงสกุลวงษ์ กรรมการและผู้จัดการทั่วไป IHL กล่าวว่า สำหรับการผลิตเบาะหนังรถยนต์ให้กับรถยนต์รุ่นอื่นๆ โดยเฉพาะ FORTUNER, Toyota Revo ซึ่งได้เปิดตัวไปช่วงก่อนหน้านี้ก็ยังมีออเดอร์เข้ามาอย่างต่อเนื่อง ขณะเดียวกันบริษัทฯ ยังคงเดินหน้ารับผลิตเบาะหนังรถยนต์ให้กับค่ายอื่นๆ ตามปกติ ไม่ว่าจะเป็นรถยนต์ของค่าย Honda และ Nissan เป็นต้น